钦定古今图书集成/理学汇编/学行典/第261卷 > 任旭
## 钦定古今图书集成/理学汇编/学行典/第261卷 > 任旭

按《晋书隐逸传》：“任旭，字次龙，临海章安人也。父访，吴
南海太守。旭幼孤弱，儿童时勤于学。及长，立操清修，
不染流俗，乡曲推而爱之。郡将蒋秀嘉其名，请为功
曹。秀居官贪秽，每不奉法，旭正色苦谏。秀既不纳，旭
谢去，闭门讲习，养志而已。久之，秀坐事被收，旭狼狈
营送，秀慨然叹曰：‘任功曹真人也。吾违其谠言，以至
于此，复何言哉’！”寻察孝廉，除郎中。州郡仍举为郡中
正，固辞归家。永康初，惠帝博求清节隽异之士，太守
仇馥荐旭清贞絜素，学识通博，诏下州郡，以礼发遣。
旭以朝廷多故，志尚隐遁，辞疾不行。寻天下大乱，陈
敏作逆，江东名豪，并见羁絷，惟旭与贺循守死不回，
敏卒不能屈。元帝初镇江东，闻其名，召为参军。手书
与旭，欲使必到，旭固辞以疾。后帝进位镇东大将军，
复召之。及为左丞相，辟为祭酒，并不就。中兴建，公车
征，会遭母忧。于时司空王导启立学校，选天下明经
之士，旭与会稽虞喜俱以隐学被召，事未行，会有王
敦之难，寻而帝崩，事遂寝。明帝即位，又征拜给事中。
旭称疾笃，经年不到。尚书以稽留除名，仆射荀崧议
以为不可。太宁末，明帝复下诏备礼征旭，始下而帝
崩。咸和二年卒。太守冯怀上疏，谓“宜赠九列”，值苏峻
作乱，事竟不行。子琚，位至大宗正，终于家。